એટલે ફરી પાછું દબાયેલા અવાજે કહ્યું : ‘આ લઈ જાવ. એમાં પૈસા છે. મેં ભેગા કરેલા તે. છેલ્લાં સોળ વરસથી તમે અમને જે વ્યાજ આપતા રહ્યા એના લીધે મારે ત્યાંનાં લગ્નનાં ટાણાં સચવાઈ ગયાં. મારા ઘરમાં રાચરચીલું પણ આવ્યું. એ બધું આમને નથી સમજાતું. પણ આજે તમારા માથે ખરાબ દા’ડો આવ્યો છે. તમે આ પૈસા વાપરજો. કેટલા છે તે મેં ગણ્યા નથી. પણ કાલે આવીને તમે આ પૈસા મારા પતિને તમારા વ્યાજના કરીને પાછા આપજો. એટલે એમનો ગુસ્સો થોડો ઠંડો પડશે.’